CELEX: 32017R1526
Language: hr
Date: 2017-09-06 00:00:00
Title: Provedbena uredba Komisije (EU) 2017/1526 оd 6. rujna 2017. o neodobravanju aktivne tvari beta-cipermetrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP. )

7.9.2017   
            
            
               HR
            
            
               Službeni list Europske unije
            
            
               L 231/1
            
         PROVEDBENA UREDBA KOMISIJE (EU) 2017/1526
   оd 6. rujna 2017.
   o neodobravanju aktivne tvari beta-cipermetrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
   budući da:
   
               (1)
            
            
               U skladu s člankom 80. stavkom 1. točkom (a) Uredbe (EZ) br. 1107/2009, Direktiva Vijeća 91/414/EEZ (2) primjenjuje se, u odnosu na postupak i uvjete za odobravanje, na aktivne tvari za koje je prije 14. lipnja 2011. donesena odluka u skladu s člankom 6. stavkom 3. te direktive. Provedbenom odlukom Komisije 2011/266/EU potvrđeno je da beta-cipermetrin ispunjava uvjete iz članka 80. stavka 1. točke (a) Uredbe (EZ) br. 1107/2009 (3).
            
         
               (2)
            
            
               U skladu s člankom 6. stavkom 2. Direktive 91/414/EEZ Ujedinjena Kraljevina je 13. studenoga 2009. od društva Cerexagri SAS zaprimila zahtjev za uvrštenje aktivne tvari beta-cipermetrin u Prilog I. Direktivi 91/414/EEZ. Provedbenom odlukom 2011/266/EU potvrđeno je da je dokumentacija „cjelovita” te se može smatrati da u načelu ispunjava zahtjeve u pogledu podataka i informacija iz priloga II. i III. Direktivi 91/414/EEZ.
            
         
               (3)
            
            
               Za tu je aktivnu tvar provedena ocjena učinaka na zdravlje ljudi i životinja te na okoliš za uporabu koju je predložio podnositelj zahtjeva u skladu s postupkom predviđenim u članku 6. stavcima 2. i 4. Direktive 91/414/EEZ. Imenovana država članica izvjestiteljica dostavila je 4. travnja 2013. nacrt izvješća o ocjeni.
            
         
               (4)
            
            
               Nacrt izvješća o ocjeni pregledale su države članice i Europska agencija za sigurnost hrane („Agencija”). Agencija je 27. svibnja 2014. Komisiji dostavila svoj zaključak o procjeni rizika od pesticida za aktivnu tvar beta-cipermetrin (4). Agencija je zaključila da za ocijenjenu uporabu beta-cipermetrina postoji visok rizik za vodene organizme, pčele i neciljane člankonošce. Osim toga, procjena rizika za organizme koji žive u tlu i vodene organizme te ocjena izloženosti podzemnih voda nije se mogla dovršiti jer nije dostavljeno dovoljno informacija o zadržavanju i ponašanju ciklopropilne skupine prstena beta-cipermetrina. Nadalje, nisu dostavljene informacije o metabolizmu stoke, koje su potrebne da bi se potvrdila definicija ostatka za proizvode životinjskog podrijetla, niti informacije o toksičnosti metabolita PBA i njegovoj važnosti za procjenu rizika za potrošače.
            
         
               (5)
            
            
               Stoga na temelju raspoloživih informacija nije bilo moguće utvrditi da beta-cipermetrin ispunjava kriterije za uvrštenje u Prilog I. Direktivi 91/414/EEZ.
            
         
               (6)
            
            
               Komisija je pozvala podnositelja zahtjeva da podnese svoje primjedbe na zaključak Agencije. Nadalje, u skladu s člankom 9. Uredbe Komisije (EU) br. 188/2011 (5) Komisija je pozvala podnositelja zahtjeva da podnese primjedbe na nacrt izvješća o pregledu. Podnositelj zahtjeva podnio je primjedbe, koje su detaljno pregledane.
            
         
               (7)
            
            
               Unatoč argumentima koje je iznio podnositelj zahtjeva, bojazni u pogledu tvari iz uvodne izjave 4. nisu se mogle ukloniti. Dakle, nije dokazano da se može očekivati da, u predloženim uvjetima uporabe, sredstva za zaštitu bilja koja sadržavaju beta-cipermetrin u načelu ispunjavaju zahtjeve iz članka 5. stavka 1. točaka (a) i (b) Direktive 91/414/EEZ.
            
         
               (8)
            
            
               Beta-cipermetrin stoga ne bi trebalo odobriti u skladu s člankom 13. stavkom 2. Uredbe (EZ) br. 1107/2009.
            
         
               (9)
            
            
               Ovom se Uredbom podnositelja zahtjeva ne sprječava da ponovno podnese zahtjev za beta-cipermetrin u skladu s člankom 7. Uredbe (EZ) br. 1107/2009.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Neodobrenje aktivne tvari
   Aktivna tvar beta-cipermetrin ne odobrava se.
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. rujna 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (3)  Provedbena odluka Komisije 2011/266/EU od 2. svibnja 2011. o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja beta-cipermetrina, eugenola, geraniola i timola u Prilog I. Direktivi Vijeća 91/414/EEZ (SL L 114, 4.5.2011., str. 3.).
   
      (4)  EFSA (Europska agencija za sigurnost hrane), 2014., Zaključak o stručnom pregledu procjene rizika od pesticida s aktivnom tvari beta-cipermetrin. EFSA Journal 2014.; 12(6):3717, 90 str. doi:10.2903/j.efsa.2014.3717.
   
      (5)  Uredba Komisije (EU) br. 188/2011 od 25. veljače 2011. o utvrđivanju detaljnih pravila za provedbu Direktive Vijeća 91/414/EEZ u pogledu postupka ocjene aktivnih tvari koje nisu bile na tržištu u 2 godine nakon priopćenja o toj Direktivi (SL L 53, 26.2.2011., str. 51.).